Document ID: 32000R0331

KOMMISSIONENS FORORDNING (EF) Nr. 331/2000
af 17. december 1999
om ændring af bilag V til Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved forordning (EF) nr. 1804/1999(2), særlig artikel 13, tredje led, og
ud fra følgende betragtninger:
(1) Artikel 10 i forordning (EØF) nr. 2092/91 åbner mulighed for at anvende et logo, når dette er fastlagt i bilag V til forordning (EØF) nr. 2092/91; de erhvervsdrivende kan på frivillig basis anvende logoet på de betingelser, der er fastlagt i nævnte artikel;
(2) EF-logoet kan anvendes sammen med den i artikel 10 og bilag V nævnte angivelse om, at produkterne er omfattet af kontrolordningen;
(3) af hensyn til forbrugernes forståelse er det vigtigt at sikre mærkning med et minimum af standardiserede oplysninger; logoet bør kun anvendes i overensstemmelse med nøje fastlagte tekniske forskrifter som anført i den grafiske vejledning;
(4) logoet giver de erhvervsdrivende mulighed for i Den Europæiske Union at øge forbrugernes tillid til deres produkter samt for en bedre identifikation heraf;
(5) brugen af logoet indebærer, at de produkter, der er mærket hermed, i alle produktions-, forarbejdnings- og afsætningsled er undergivet en kontrolordning, som medlemsstaterne er ansvarlige for; denne kontrolordning skal sikre, at produkterne er ægte, og at specifikationerne vedrørende den økologiske produktionsmetode er overholdt;
(6) logoet kan være et nyttigt hjælpemiddel for erhvervsdrivende, idet de kan anvende det ved mærkningen af deres produkter, når alle betingelserne for en sådan anvendelse er opfyldt;
(7) de i denne forordning fastsatte foranstaltninger er i overensstemmelse med udtalelse fra det udvalg, der er nævnt i artikel 14 i forordning (EØF) nr. 2092/91 -
UDSTEDT FØLGENDE FORORDNING:
Artikel 1
Bilag V til forordning (EØF) nr. 2092/91 affattes som anført i bilaget til nærværende forordning.
Artikel 2
Når det EF-logo, der er omhandlet i del B i bilaget, anvendes ved mærkningen, skal artikel 10 i forordning (EØF) nr. 2092/91 og del B.1, B.2, B.3 og B.4 i bilaget til nærværende forordning overholdes.
Artikel 3
Denne forordning træder i kraft på tresindstyvendedagen efter offentliggørelsen i De Europæiske Fællesskabers Tidende.
Angivelser som anført i bilag V, der er fastlagt inden denne forordnings ikrafttrædelse, må fortsat anvendes, indtil de eksisterende lagre er opbrugt.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 1999.

Labels: 3
17
6